用俎字韵呈樗年
作者：蔡肇
朝代：宋

paragraphs: 墮竈一言能破釜，魔界掃空成佛土。
鍾山道場天所開，萬壑千巖沒華雨。
白衣居士演真諦，江漢滔滔流去乳。
自從玉髻飛上天，妙緣誰救諸有苦。
我昔南行入定林，水鳥松風能妙語。
六時天樂綵雲飛，百丈寒江翠綃舞。
此地知君曾著力，雷作彈指開蟄戶。
空山蕙帳盍思歸，秋末晚菘行可俎。